《胡子莹同赵艮甫过访金山艮甫有诗见赠次韵 其二》
清代·祖观

赵君不羁士，词坛推宿学。胡子旷代才，妙语超等觉。

嗟予如钝金，久已退芒角。面壁楞伽台，龛经注梵轴。

岂能绝形累，聊以洗心浊。悠悠身后名，腐甘同草木。

良朋聚首难，欢谐谢拘束。邈哉独鹤声，安用候虫续。

挥手问归程，离愁满林麓。江天万里秋，孤舟何处宿。

作者简介：祖观，字觉阿，元和人，本姓张，名京度，字莲民。诸生。住通济庵。有《梵隐堂诗存》。